สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 11 พ.ย.58
11 พ.ย. 2558

– ปิดตลาดเย็นนี้ เงินเยนอยู่ที่ระดับ 122.77 เยน/ดอลลาร์ จากช่วงเช้าที่ระดับ 122.85/88 เยน/ดอลลาร์
– ส่วนเงินยูโร อยู่ที่ 1.0720 ดอลลาร์/ยูโร จากช่วงเช้าที่ระดับ 1.0744 ดอลลาร์/ยูโร
– ดัชนี SET ปิดวันนี้ที่ระดับ 1,390.15 ลดลง 8.23 จุด หรือ 0.59% โดยมีมูลค่าการซื้อขาย 37,410 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 1,058.30 ล้านบาท (SET+MAI)
 
– นายฐากร ตัณฑสิทธิ์ เลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (เลขาธิการ กสทช.) กล่าวว่า การแข่งขันเคาะราคาประมูลคลื่นความถี่ 1800 MHz ทางกสทช.ถือว่าประสบความสำเร็จอย่างมาก โดยขณะนี้มีรายได้ที่เกิดจากการประมูล รวม 2 ใบอนุญาต จำนวน 46,550 ล้านบาท โดยหากการประมูลคลื่นความถี่ 1800 MHz วันนี้เสร็จสิ้นและผ่านไปด้วยดีขั้นตอนจากนี้สำนักงานกสทช.จะเสนอผลการประมูลฯต่อที่ประชุม กทค. เพื่อให้มีการรับรองผลการประมูลภายใน 7 วัน และคาดว่าไม่เกินวันที่ 18 พ.ย.58
– นายสุกฤตย์ สุรบถโสภณ ประธานกลุ่มอุตสาหกรรมโรงกลั่นน้ำมันปิโตรเลียม สภาอุตสาหกรรมแห่งประเทศไทย (ส.อ.ท.)เปิดเผยถึงทิศทางและแนวโน้มสถานการณ์น้ำมันของโลกในปี 59 ว่า จะยังคงผันผวนและมีแนวโน้มปรับตัวเพิ่มขึ้นเล็กน้อยเมื่อเทียบปี 58 โดยราคาน้ำมันดิบดูไบอยู่ในระดับ 53-56 เหรียญสหรัฐต่อบาร์เรล (ประมาณการราคาเฉลี่ยปี 58 อยู่ที่ 53 เหรียญสหรัฐฯ ต่อบาร์เรล)
– ส.อ.ท. ประเมินแนวโน้มเศรษฐกิจไทยในปี 59 จะแข็งแกร่งขึ้นกว่าปี 58 อย่างไรก็ตาม ปัจจัยเสี่ยงที่ไม่อาจมองข้ามได้ก็คือการชะลอตัวของเศรษฐกิจจีนซึ่งเป็นคู่ค้าหลักของไทย ความผันผวนของตลาดเงินตลาดทุนจากการที่สหรัฐฯ มีแนวโน้มว่าจะปรับเพิ่มอัตราดอกเบี้ยในช่วงปี 59
– คณะกรรมการนโยบายการให้เอกชนร่วมลงทุนในกิจการของรัฐ (คณะกรรมการ PPP) ได้อนุมัติคัดเลือก 5 โครงการลงทุนแรกที่จะเสนอให้เป็น PPP Fast track รวมมูลค่าการลงทุน 334,207 ล้านบาท  เพื่อผลักดันให้มีการดำเนินการที่รวดเร็วขึ้น โดยจะเสนอเข้าสู่ที่ประชุมครม.ภายใน มี.ค.59 ก่อนที่คณะกรรมการฯ จะคัดเลือกและพิจารณาเอกสารภายในพ.ค.59
– นายเจริญ เหล่าธรรมทัศน์ นายกสมาคมผู้ส่งออกข้าวไทย เปิดเผยว่า กระทรวงเกษตรสหรัฐฯ (USDA) ประเมินตัวเลขการส่งออกข้าวของโลกในปี 58 โดยคาดว่าอินเดียจะส่งออกข้าวได้ทั้งหมด 11.50 ล้านตัน ทำให้อินเดียกลับมาเป็นผู้ส่งออกข้าวอันดับหนึ่งของโลก รองลงมา คือ ไทยส่งออกได้ 9 ล้านตัน ตกลงมาเป็นอันดับ 2 ขณะที่ปี 59 นั้นไทยและอินเดียจะส่งออกข้าวได้เท่ากันที่ 9.5 ล้านตัน
– สำนักงานสถิติแห่งชาติของจีน (NBS) เปิดเผยว่า ในช่วงเดือนม.ค.-ต.ค.58 การลงทุนในภาคอสังหาริมทรัพย์ของจีนเพิ่มขึ้นจากช่วงเดียวกันของปีก่อน 2% ที่ระดับ 7.88 ล้านล้านหยวน (1.24 ล้านล้านดอลลาร์สหรัฐ) แต่ตัวเลขดังกล่าวชะลอตัวลง 0.6% เมื่อเทียบกับช่วง 3 ไตรมาสแรกของปีนี้
– กระทรวงพาณิชย์จีน เปิดเผยว่า ตัวเลขการลงทุนโดยตรงจากต่างประเทศ (FDI) ของจีนในเดือนต.ค.เพิ่มขึ้น 4.2% เมื่อเทียบรายปี แตะระดับ 8.77 พันล้านดอลลาร์
– สำนักงานปริวรรตเงินตราแห่งรัฐของจีน (SAFE) เปิดเผยว่า ในช่วงไตรมาส 3 ปีนี้จีนขาดดุลบัญชีทุนและบัญชีการเงินเพิ่มขึ้นเป็น 6.34 หมื่นล้านดอลลาร์สหรัฐ เมื่อเทียบกับ 4.06 หมื่นล้านดอลลาร์ในช่วงไตรมาส 2 ขณะเดียวกัน บัญชีเดินสะพัดของจีนในช่วงไตรมาส 3 เกินดุลที่ 6.34 หมื่นล้านดอลลาร์ ซึ่งลดลงจาก 7.3 หมื่นล้านดอลลาร์ในช่วงไตรมาส 2
สำหรับช่วง 9 เดือนแรกของปีนี้ จีนขาดดุลบัญชีทุน 1.219 แสนล้านดอลลาร์ และเกินดุลบัญชีเดินสะพัด 2.12 แสนลานดอลลาร์
 
ที่มา: สำนักข่าวอินโฟเควสท์